Ego Ansericus, Montis regii dominus, notum facio tam presentibus quam futuris querelam illam que versabatur inter fratres de Pontiniaco et inter dominum Manasserium, socerum meum, pro prato quod est supra Marsegni, quod etiam ipsius Manasserii homines calumpniabant, hoc modo ante presentiam meam fuisse sopitam et terminatam, quia idem predictus Manasserius et homines illius, filii Carbonelli et filii Bernardi, ecclesie Pontiniaci et fratribus ejusdem loci quiete et pacifice dimiserunt. Et, ut ratum et inconcussum istud habeatur, ego accepi in manu mea et hujus rei me statui fidejussorem et obsidem. Testes sunt: domnus Josbertus de Bar; domnus Herveus de Petra pertusa; et Petrus de Verdiliaco; et Guillelmus, prepositus de Insula; et Johannes de Autisiodoro.